CELEX: 52014PC0083
Language: mt
Date: 2014-02-17
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea fi ħdan l-Organizzazzjoni Marittima Internazzjonali, waqt is-66 sessjoni tal-Kumitat tal-Protezzjoni tal-Ambjent tal-Baħar dwar l-adozzjoni ta' emendi għall-Anness VI tal-Konvenzjoni MARPOL, fir-rigward tal-posponiment tal-istandards għall-emissjonijiet tal-NOx tal-Livell III

|
			
		
		
		52014PC0083
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea fi ħdan l-Organizzazzjoni Marittima Internazzjonali, waqt is-66 sessjoni tal-Kumitat tal-Protezzjoni tal-Ambjent tal-Baħar dwar l-adozzjoni ta' emendi għall-Anness VI tal-Konvenzjoni MARPOL, fir-rigward tal-posponiment tal-istandards għall-emissjonijiet tal-NOx tal-Livell III /* COM/2014/083 final - 2014/0042 (NLE) */
			
				
		
		
			
			   	MEMORANDUM TA’ SPJEGAZZJONI
1.           DAĦLA
Din il-proposta tal-Kummissjoni tikkonċerna
l-istabbiliment tal-pożizzjoni tal-Unjoni fis-66 sessjoni tal-Kumitat
tal-Protezzjoni tal-Ambjent tal-Baħar tal-OMI (Organizzazzjoni Marittima
Internazzjonali) b'rabta ma' emendi għall-Anness VI tal-Konvenzjoni
MARPOL. Dawn l-emendi għall-paragrafu 5.1 tar-Regolament 13 tal-Anness VI
tal-Konvenzjoni MARPOL idaħħlu posponiment, għal 5 snin,
tal-introduzzjoni tal-istandards għall-emissjonijiet tal-ossidi
tan-nitroġenu (NOx) tal-Livell III. Dawn it-tibdiliet huma stipulati
fl-Anness 12 tar-rapport tal-Kumitat tal-Protezzjoni tal-Ambjent tal-Baħar
(MEPC 65/22). Il-paragrafu 4.64 tar-rapport jindika li dawn l-emendi se
jiġu adottati waqt l-MEPC 66. 
2.           ADOZZJONI TAL-EMENDI TAL-OMI
2.1.        Adozzjoni tal-emendi
għall-Anness VI tal-Konvenzjoni MARPOL rigward il-posponiment
tal-istandards għall-emissjonijiet tal-NOx tal-Livell III.
Dawn l-abbozzi ta' emendi ġew approvati waqt
il-65 Sessjoni tal-Kumitat tal-Protezzjoni tal-Ambjent tal-Baħar mit-13 –
sas-17 ta' Mejju 2013, u għandhom jitressqu
għall-adozzjoni fis-66 sessjoni tal-Kumitat bejn il-31 ta' Marzu
– u l-4 t'April 2014.
2.2.        Approvazzjoni u dħul
fis-seħħ 
Ladarba jiġu approvati u adottati
mill-Kumitat tal-Protezzjoni tal-Ambjent tal-Baħar, l-emendi msemmija se
jitressqu quddiem il-partijiet kontraenti rispettivi sabiex dawn jesprimu
l-kunsens tagħhom li jintrabtu bl-emendi msemmija.
3.           LEĠIŻLAZZJONI
RILEVANTI U KOMPETENZI TAL-UE
Il-politika tal-UE
Il-protezzjoni tal-ambjent, li hija s-suġġett
tal-emendi għall-Konvenzjoni MARPOL, hija kompetenza kondiviża skont
it-Trattat tal-UE, u hija rregolata fil-fond mil-leġiżlazzjoni
tal-UE. L-UE eżerċitat il-kompetenza tagħha b'mod estensiv
fil-qasam tal-politika tal-kwalità tal-arja u tal-ilma, kemm permezz
tal-leġiżlazzjoni u kemm permezz ta' għanijiet ta' politika
miftiehma. Il-politika tal-ambjent tinkludi impenn ċar mill-Unjoni li
ttejjeb il-kwalità tal-arja u tal-ilma, inkluż fil-livell internazzjonali.
L-għan u l-ħsieb tal-qafas ta' politika
tal-UE dwar il-kwalità tal-arja, kif stipulati pereżempju
fl-Istrateġija Tematika dwar it-Tniġġis tal-Arja[1], huma li jsir progress
sostanzjali lejn l-għanijiet fit-tul tal-UE fir-rigward
tal-konservazzjoni, il-protezzjoni u t-titjib tal-ambjent, kif ukoll
tal-protezzjoni ta' saħħet il-bniedem (l-Artikolu 191(1)
tat-TFUE); jiġifieri: "li jintlaħqu livelli tal-kwalità
tal-arja li ma jipperikolawx saħħet il-bniedem u l-ambjent, u ma
jirriżultawx f'impatti inaċċettabbli fuqhom". Dan
il-għan, li ġie stipulat għaxar snin ilu fis-Sitt Programm ta'
Azzjoni Ambjentali[2],
huwa kkonfermat fis-7 Programm ta' Azzjoni Ambjentali, miftiehem dan
l-aħħar mill-UE, li jiggwida l-iżvilupp tal-politika tal-UE sal-2020[3], kif wera l-aktar
riċentement il-Programm għall-Arja Nadifa għall-Ewropa adottat
mill-Kummissjoni[4].
Dawn l-għanijiet ta' politika jkunu jintlaqtu
ħażin mill-posponiment tal-istandards aktar stretti tal-NOx
applikabbli fiż-Żoni ta' Kontroll tal-Emissjonijiet tal-NOx (NECAs).
Il-leġiżlazzjoni tal-UE
Il-leġiżlazzjoni eżistenti tkopri
firxa wiesgħa ta' sustanzi li jniġġsu, inkluż l-NOx, u
firxa wiesgħa ta' sorsi li tinkludi l-modi kollha ta' trasport. 
Id-Direttiva dwar il-livelli nazzjonali massimi
tal-emissjonijiet ("id-Direttiva NEC", 2001/81/KE)[5] u d-Direttiva dwar
il-kwalità tal-arja fl-ambjent (2008/50/KE)[6]
jipprevedu valuri massimi tal-NOx fl-arja. Id-Direttiva NEC tirrikjedi li
l-emissjonijiet mit-trasport bil-baħar għandhom jiġu
kkwantifikati u rrappurtati. L-emissjonijiet mit-trasport bil-baħar
nazzjonali, u mit-trasport internazzjonali f'ilmijiet interni, jgħoddu
fis-somma lejn il-livelli massimi nazzjonali ta' emissjonijiet tad-Direttiva
NEC. Madankollu, emissjonjiet oħra mit-trasport bil-baħar
internazzjonali ma jgħoddux fis-somma lejn il-livelli massimi, minkejja li
jolqtu sostenzjalment il-kwalità tal-arja fl-UE. Din l-esklużjoni saret
fid-dawl tar-rwol tal-OMI fil-kontroll ta' dawn l-emissjonijiet.  Għal din
ir-raġuni, il-ħtieġa li tittieħed azzjoni esterna rigward
dawk l-emissjonijiet hija rikonoxxuta espliċitimanet mill-Artikolu 11
tad-Direttiva NEC, li jiddikjara: "Biex tippromwovi l-ksib
tal-għanijiet stabbilit fl-Artikolu 1, il-Kummissjoni u l-Istati Membri,
kif jixraq, għandhom, mingħajr preġudizzju għall-Artikolu 300
tat-Trattat, ifittxu li jagħmlu kooperazzjoni bilaterali u multilaterali
ma' pajjiżi terzi u organizzazzjonijiet internazzjonali rilevanti
bħalma hi l-Kummissjoni Ekonomika Ewropea tan-Nazzjonijiet Uniti (UNECE),
l-Organizzazzjoni Internazzjonali Marittima (IMO) u l-Organizzazzjoni Internazzjonali
tal-Avjazzjoni Ċivili (ICAO), inkluż permezz tal-bdil ta'
informazzjoni, dwar ir-riċerka u żvilupp tekniċi u
xjentifiċi u bil-għan li titjieb il-bażi biex ikunu
faċilitati t-tnaqqis tal-emissjonijiet".
Barra minn hekk, il-Pakkett dwar il-Kwalità
tal-Arja Nadifa[7],
adottat mill-Kummissjoni fit-18 ta' Diċembru 2013,
jikkonferma l-impatt tal-emissjonijiet tat-trasport bil-baħar fuq
il-kwalità tal-arja fl-art, u jikkonferma wkoll il-kosteffettività ta' aktar
miżuri f'dan is-settur. L-emissjonijiet tal-NOx mit-trasport fuq
il-baħar jikkontribwixxu direttament għall-ewtrofikazzjoni
tal-ilmijiet interni u tal-baħar kif ukoll tal-ħabitats fuq l-art, u
jikkontribwixxu wkoll għall-formazzjoni ta' materja partikolata
(sekondarja) li tolqot ħażin is-saħħa. Għaldaqstant,
jekk dan is-sors ma jiġix indirizzat, titnaqqas il-possibbiltà li l-istati
li jinsabu max-xatt tal-Baħar Baltiku jew tal-Baħar tat-Tramuntana
jilħqu l-għanijiet stipulati fid-Direttiva ta' Qafas dwar l-Ilma (2000/60/KE)[8], fid-Direttiva dwar
l-Istrateġija Marittima (2008/56/KE)[9],
id-Direttiva dwar il-Ħabitats (92/43/KEE)[10]
u d-Direttiva dwar l-Għasafar (79/409/KEE)[11] fir-rigward
tal-limitazzjoni tal-impatti negattivi fuq l-ekosistemi tal-ilma u tal-art,
inkluż minħabba l-ewtrofikazzjoni.  Bl-istess mod, jekk dan
is-sors ma jiġix indirizzat, titnaqqas il-possibbiltà li dawk l-istati
jilħqu l-valuri limiti għall-PM10 u l-PM2,5 tad-Direttiva
dwar il-Kwalità tal-Arja fl-Ambjent 2008/50/KE, stipulati biex iħarsu
saħħet il-bniedem.
L-istandards għall-emissjonijiet tal-NOx
tal-Livell III, li huma soġġetti għad-diskussjoni fl-azzjoni li
għaddejja, sa issa qatt ma kienu s-suġġett espliċitu ta'
leġiżlazzjoni speċifika tal-Unjoni, iżda
r-regolamentazzjoni tagħhom taħt l-OMI, skont l-Emendar tal-2008
tal-Anness VI tal-Konvenzjoni MARPOL, titqies meħtieġa, u konsistenti
mal-għanijiet ta' politika ġeneralment maqbula tal-UE. B'mod
partikulari, il-posponiment tad-data tal-applikazzjoni ser jagħti
lill-Istati Membri inqas lok biex jinqdew bin-NECAs għall-finijiet tal-ġlieda
kontra t-tniġġis tal-arja u l-impatt tiegħu.
Deċiżjoni tal-Kunsill
L-Artikolu 218(9) tat-TFUE huwa bażi
legali xierqa għall-istabbiliment tal-pożizzjoni tal-UE li
għandha tiġi espressa fis-sessjoni, u jorbot ma' atti li
għandhom seħħ legali. Id-deċiżjoni tas-sessjoni MEPC 66,
fid-data tad-dħul fis-seħħ tal-istandards
għall-emissjonijiet tal-NOx tal-Livell III, għandha seħħ
legali vinkolanti billi tiddetermina data li minnha l-istandards dwar l-NOx
tal-Livell III se japplikaw, fiż-żoni maħturin bħala NECAs,
lill-bastimenti tal-Partijiet kollha għall-Anness VI tal-Konvenzjoni
MARPOL tal-OMI. 
              Sommarju
Fid-dawl tal-politika rilevanti tal-UE u tal-acquis
imsemmija hawn fuq, il-Kummissjoni tqis li l-kwistjoni koperta mill-emendi
msemmija aktar 'il fuq u mistennija li jiġu adottati fis-sessjoni MEPC 66
hija ta' rilevanza għall-UE, u teħtieġ pożizzjoni komuni li
għandha tittieħed mill-UE u tiġi espressa mill-Istati Membri
kollha rappreżenati fl-MEPC, fl-interess tal-Unjoni.
4.           KONKLUŻJONI
Għaldaqstant, il-Kummissjoni tipproponi
Deċiżjoni tal-Kunsill dwar il-pożizzjoni li għandha
tiġi adottata f’isem l-Unjoni Ewropea fir-rigward tal-emendi msemmija
fil-paragrafu 2(1) ta' hawn fuq, li għandhom jiġu adottati fis-66
sessjoni tal-Kumitat tal-Protezzjoni tal-Ambjent tal-Baħar. 
2014/0042 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata f'isem l-Unjoni Ewropea fi ħdan l-Organizzazzjoni
Marittima Internazzjonali, waqt is-66 sessjoni tal-Kumitat tal-Protezzjoni
tal-Ambjent tal-Baħar dwar l-adozzjoni ta' emendi għall-Anness VI
tal-Konvenzjoni MARPOL, fir-rigward tal-posponiment tal-istandards
għall-emissjonijiet tal-NOx tal-Livell III
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 192(1) u 218(9)
tiegħu,
Wara li kkunsidra l-proposta mill-Kummissjoni
Ewropea,
Billi:
(1)        L-ewwel Emenda tal-2008
għall-Anness VI tal-Konvenzjoni MARPOL stabbiliet is-sena 2016 bħala
d-data tal-applikazzjoni tal-istandards għall-emissjonijiet tal-NOx
tal-Livell III, li japplikaw għall-bastimenti mibnija wara dik id-data, li
jbaħħru f'Żoni ta' Kontroll ta' Emissjonijiet tal-Ossidi
tan-Nitroġenu (NECAs).
(2)       Fil-65 sessjoni tiegħu
f'Mejju 2013, il-Kumitat tal-Protezzjoni tal-Ambjent tal-Baħar,
tal-Organizazzjoni Marittima Internazzjonali, approva [l-abbozzi ta'] l-emendi
għall-paragrafu 5.1 tar-regolament 13 tal-Anness VI tal-Konvenzjoni
MARPOL. Dawk l-emendi mistennija li jiġu adottati fis-66 sessjoni
tal-MEPC, li se ssir mill-31 ta' Marzu sal-4 ta’ April 2014.
(3)       L-emendi għall-paragrafu
5.1 tar-regolament 13 tal-Anness VI tal-Konvenzjoni MARPOL, li
jikkonċernaw il-posponiment tal-istandards ta' emissjonijiet tal-NOx
tal-Livell III, se jdaħħlu posponiment, għal ħames snin,
tad-dħul fis-seħħ tagħhom, u se jsiru vinkolanti
għall-Partijiet għall-Anness VI tal-Konvenzjoni MARPOL sitt xhur wara
d-data tal-approvazzjoni tagħhom skont l-Artikolu 16(2) tal-Konvenzjoni
MARPOL. 
(4)       Il-ħarsien tal-ambjent,
li huwa s-suġġett tal-miżuri proposti, huwa rregolat
fil-biċċa l-kbira mil-leġiżlazzjoni tal-Unjoni. L-UE
eżerċitat il-kompetenza tagħha b'mod estensiv fil-qasam
tal-politika tal-kwalità tal-arja u tal-ilma, kemm permezz
tal-leġiżlazzjoni u kemm permezz ta' għanijiet ta' politika
miftiehma. Il-leġiżlazzjoni eżistenti tkopri firxa wiesgħa
ta' sustanzi li jniġġsu, inkluż l-Ossidi tan-Nitroġenu
(NOx), u firxa wiesgħa ta' sorsi li tinkludi l-modi kollha ta' trasport.
Id-Direttiva 2000/60/KE li tistabbilixxi qafas għal azzjoni Komunitarja
fil-qasam tal-politika tal-ilma[12],
id-Direttiva 2008/56/KE li tistabbilixxi qafas għal azzjoni Komunitarja
fil-qasam tal-politika tal-ambjent marin[13],
id-Direttiva 92/43/KEE dwar il-konservazzjoni tal-ħabitat naturali u
tal-fawna u l-flora selvaġġa[14],
u d-Direttiva 79/409/KEE dwar il-konservazzjoni tal-għasafar
selvaġġi[15],
jistipulaw għanijiet biex jillimitaw l-impatti ħżiena fuq
l-ekosistemi tal-ilma u tal-art, inkluż mill-ewtrofikazzjoni, li l-NOx
huwa fattur ewlieni tagħha.  Id-Direttiva 2008/50/KE
dwar il-kwalità tal-arja fl-ambjent u arja iktar nadifa għall-Ewropa[16] tistipula valuri
massimi u valuri mira għall-materja partikolata kif ukoll
għall-ożonu, li l-NOx iwassal għalihom.
(5)       Id-Direttiva 2001/81/KE dwar
il-livelli nazzjonali massimi[17]
tirrikjedi li l-emissjonijiet mit-trasport bil-baħar jiġu
kkwantifikati u rrappurtati, filwaqt li tagħraf li r-regolamentazzjoni
tal-emissjonijiet mit-trasport bil-baħar internazzjonali (għajr
fl-ilmijiet interni) hija kwistjoni li l-OMI għandha tieħu f'idejha.
(6)       L-Artikolu 11, flimkien
mal-Artikolu 1 tad-Direttiva 2001/81/KE, jirrikjedi li l-Kummissjoni u
l-Istati Membri jrawmu l-kooperazzjoni fuq il-livell internazzjonali,
bil-għan li jitnaqqsu l-emissjonjiet ta' ċerti sustanzi li
jniġġsu l-atmosfera, inkluż l-NOx. 
(7)       Fid-dawl tal-għanijiet
ta' politika maqbula tal-UE u tal-acquis imsemmija hawn fuq, il-posponiment
tal-istandards tal-emissjonijiet tan-NOx tal-Livell III li għandu
jiġi adottat waqt is-sessjoni MEPC 66 huwa ta' rilevanza għall-UE, u
għalhekk jirrikjedi li tittieħed pożizzjoni komuni tal-UE, li
għandha tiġi espressa mill-Istati Membri kollha rappreżentanti
fl-MEPC fl-interess tal-Unjoni.
(8)       L-Unjoni la hija Membru
tal-OMI u lanqas mhi parti kontraenti għall-konvenzjonijiet u
l-kodiċijiet ikkonċernati. Għaldaqstant, jeħtieġ li
l-Kunsill jawtorizza lill-Istati Membri jesprimu l-pożizzjoni stipulata
hawn isfel, fl-interess tal-Unjoni,
ADOTTA DIN ID-DEĊIŻJONI: 
Artikolu 1
1.           Il-pożizzjoni tal-Unjoni
fis-66 sessjoni tal-Kumitat tal-Protezzjoni tal-Ambjent tal-Baħar tal-OMI
għandha tkun l-oppożizzjoni għall-adozzjoni tal-emendi
għall-paragrafu 5.1 tar-regolament 13 tal-Anness VI tal-Konvenzjoni
MARPOL, kif stipulat fl-Anness 12 tad-dokument MEPC 65/22 tal-OMI.
2.           Il-pożizzjoni tal-Unjoni
kif stipulata fil-paragrafu 1 għandha tiġi espressa mill-Istati
Membri li huma membri tal-OMI, billi jaġixxu b’mod konġunt
fl-interess tal-Unjoni.
3.           Jista’ jsir qbil dwar bidliet
minuri għal din il-pożizzjoni, mingħajr ma jkun hemm bżonn
li tiġi emendata dik il-pożizzjoni. 
Artikolu 2
Din id-Deċiżjoni hija indirizzata
lill-Istati Membri.
Magħmul fi Brussell,
                                                                       Għall-Kunsill
                                                                       Il-President
[1]               COM(2005) 446 final.
[2]               ĠU L 242, 10.9.2002, p. 1.
[3]               Programm Ġenerali ta’ Azzjoni Ambjentali
tal-Unjoni, "Ngħixu tajjeb, fil-limiti tal-pjaneta tagħna",
COM(2012) 710 final.
[4]               COM(2013) 918 final.
[5]               ĠU L 309, 27.11.2001, p. 22.
[6]               ĠU L 152, 11.6.2008, p. 1.
[7]           Id-dokumenti kollha rilevanti huma disponibbli
fuq il-paġna: http://ec.europa.eu/environment/air/clean_air_policy.htm
[8]               ĠU L 327, 22.12.2000, p. 1.
[9]               ĠU L 164, 25.6.2008, p. 19.
[10]             ĠU L 206, 22.7.92, p. 7.
[11]             ĠU L 103, 25.4.79, p. 1.
[12]             ĠU L 327, 22.12.2000, p. 1.
[13]             ĠU L 164, 25.6.2008, p. 19.
[14]             ĠU L 206, 22.7.92, p. 7.
[15]             ĠU L 103, 25.4.79, p. 1.
[16]          ĠU L 152, 11.6.2008, p. 1.
[17]          ĠU L 309, 27.11.2001, p. 22.